b'\n_START_ARTICLE_\nDekuman\n_START_PARAGRAPH_\nDekuman (latinsko decvmanvs, decvmanvs maximvs) je bil v rimskih mestih, voja\xc5\xa1kih taborih in kolonijah cesta, ki je potekala v smeri vzhod-zahod. Glavni dekuman se je imenoval decumanus maximus. V taborih je glavni dekuman obi\xc4\x8dajno povezoval Porta praetoria \xe2\x80\x93 mestna vrata, ki so bila bli\xc5\xbee sovra\xc5\xbeniku, in Porta decumana, ki so bila bolj oddaljena od sovra\xc5\xbenika._NEWLINE_Ime izvira iz navade, da je via decumana (ali decimana) v voja\xc5\xa1kih taborih lo\xc4\x8devala deseto in deveto kohorto, tako kot je via quintana lo\xc4\x8devala peto kohorto od \xc5\xa1este._NEWLINE_Glavni dekuman se je na sredini pravokotno kri\xc5\xbeal s cardom maximusom, glavno cesto, ki je potekala v smeri sever-jug in je bila obi\xc4\x8dajno glavna mestna ulica. V bli\xc5\xbeini kri\xc5\xbei\xc5\xa1\xc4\x8da je bil obi\xc4\x8dajno forum.\n_START_SECTION_\nEmona\n_START_PARAGRAPH_\nV Emoni je bil decumanus maximus glavna mestna os v smeri vzhod-zahod. Za\xc4\x8del pri zahodnih mestnih vratih na podalj\xc5\xa1ku sedanje Sne\xc5\xbeni\xc5\xa1ke ulice med Gregor\xc4\x8di\xc4\x8devo ulico in Rimsko cesto, od katerih je peljala cesta proti Tergestu (Trst) in Aquileii (Oglej). Kon\xc4\x8dal pri vzhodnih mestnih vratih, ki so stala na severozahodnem vogalu Kri\xc5\xbeank na Trgu francoske revolucije. Od vzhodnih vrat je cesta preko mostu na Bregu in Levstikovega in Gornjega trga peljala proti Neviodunumu._NEWLINE_Glavni dekuman je bil dolg 300 passusov (450 m) in \xc5\xa1irok 14 passusov (21 m). Emono je delil na skoraj enaki severno in ju\xc5\xbeno polovico. Ju\xc5\xbeno in severno od njega so bile po tri z njim vzporedne ulice, v rekonstrukciji Emone ozna\xc4\x8dene z D, E, F in I, J, K. Kri\xc5\xbei\xc5\xa1\xc4\x8de z glavnim kardom je bilo na kri\xc5\xbei\xc5\xa1\xc4\x8du Slovenske in Rimske ceste. Forum je bil severozahodno od kri\xc5\xbei\xc5\xa1\xc4\x8da Gregor\xc4\x8di\xc4\x8deve ulice in Rimske ceste.\n_START_SECTION_\nDruga mesta\n_START_PARAGRAPH_\nV anti\xc4\x8dnem Barcinu (Barcelona, \xc5\xa0panija) se je decumanus maximus za\xc4\x8del pri Rimskih vratih pred sedanjim trgom Pla\xc3\xa7a Nova, ki so edina ohranjena Rimska vrata._NEWLINE_Dioklecijanova pala\xc4\x8da v Splitu, Hrva\xc5\xa1ka ima zna\xc4\x8dilen pravokoten sistem ulic. Njen decumanus maximus povezuje Srebrna vrata na zahodu in \xc5\xbdelezna vrata na vzhodu._NEWLINE_V Gadari (Umm Qais, Jordanija) je ohranjen pribli\xc5\xbeno kilometer dolg tlakovan odsek glavnega dekumana, ki je potekal v smeri vzhod-zahod._NEWLINE_Lep primer dekumana je tudi Via recta (Ravna cesta) v Damasku, Sirija, ki je dolga 1500 m in je povezovala vzhodna in zahodna mestna vrata._NEWLINE_V osrednji poslovni \xc4\x8detrti v Bejrutu, Libanon, je ulica Rue Weygand, ki te\xc4\x8de v smeri vzhod-zahod po trasi nekdanjega glavnega dekumana.'